ชวนเที่ยว “ตลาดต้องชม” ช่วยกระตุ้นเศรษฐกิจฐานราก สร้างรายได้ให้ชุมชนในช่วงเทศกาลปีใหม่
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า กรมการค้าภายในได้จัดกิจกรรมส่งเสริมการท่องเที่ยวตลาดชุมชน ปี 2565 เพื่อสร้างรายได้ให้เศรษฐกิจฐานรากในช่วงเทศกาลปีใหม่ และกระตุ้นการท่องเที่ยวตลอดเดือนธันวาคม 2564 จนถึงมกราคม 2565 ณ ตลาดต้องชม เป้าหมาย 50 แห่งทั่วประเทศ สำหรับตลาดริมน้ำวัดใหญ่สว่างอารมณ์ จังหวัดนนทบุรี เป็นหนึ่งในตลาดต้องชม ที่กรมฯได้เข้าไปสนับสนุนในการออกแบบและปรับปรุงให้เป็นแลนด์มาร์คแห่งใหม่ ที่สื่อถึงเอกลักษณ์และวิถีชีวิตของชุมชน โดยมีทำเลที่ตั้งที่อยู่ริมแม่น้ำเจ้าพระยา และอยู่ภายในเขตบริเวณเดียวกับวัดใหญ่สว่างอารมณ์ อ.ปากเกร็ด จังหวัดนนทบุรี ทำให้ในช่วงโอกาสสำคัญต่างๆ จะมีนักท่องเที่ยวนิยมมาทำบุญเป็นจำนวนมาก ขณะที่ภายในตลาดยังมีร้านอาหารอร่อยริมน้ำหลากหลายให้เลือก รวมถึงกิจกรรมให้อาหารปลาวังมัจฉา โดยจะเปิดให้บริการในวันเสาร์และอาทิตย์ ตั้งแต่เวลา 9.00 น.-16.00 น. นอกจากนี้ กรมการค้าภายในยังได้จัดกิจกรรมส่งเสริมการท่องเที่ยว กระตุ้นให้เกิดการซื้อสินค้าในตลาด ผ่านระบบการใช้งานในโทรศัพท์มือถือ เพียงกดเพิ่มเพื่อนทางไลน์ @DIT GO และเช็คอินที่ตลาด ก็จะได้รับคูปองมูลค่า 50 บาท ในการซื้อสินค้าในตลาดได้ทันทีประชาชนสามารถเที่ยวชมและจับจ่ายใช้สอยในตลาดต้องชม เพื่อเป็นการสนับสนุนชุมชน และมีส่วนร่วมในการขับเคลื่อนการพัฒนาสร้างความเข้มแข็งให้กับเศรษฐกิจฐานราก โดยติดตามรายละเอียดการจัดกิจกรรมได้ทางไลน์ @ DIT GO เพื่อรับข้อมูลข่าวสาร รวมทั้งรับส่วนลดหรือสิทธิประโยชน์ต่างๆ ที่มีอยู่อย่างต่อเนื่อง